ซีไอเอ็มบีฯประเดิมต้นปีปันผล3กอง
ซีไอเอ็มบีพรินซิเพิล ประเดิมปีใหม่แจกปันผล 3 กองรวด ประกาศจะจ่ายให้ได้ทุกไตรมาส
4 ม.ค. 2556

ซีไอเอ็มบีพรินซิเพิล ประเดิมปีใหม่แจกปันผล 3 กองรวด ประกาศจะจ่ายให้ได้ทุกไตรมาส
นายเจิดพันธุ์ นิธยายน ประธานเจ้าหน้าที่การตลาดและการขาย บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล กล่าวว่า บริษัทประกาศจ่ายเงินปันผลและรับซื้อคืนหน่วยลงทุนอัตโนมัติ 3 กองทุน ในกลุ่มซีไอเอ็มบีพรินซิเพิล อินคัม ได้แก่ 1.กองทุนเปิดซีไอเอ็มบีพรินซิเพิล พร็อพเพอร์ตี้ อินคัม 2.กองทุนเปิดซีไอเอ็มบีพรินซิเพิล ดิวิเดนด์ อินคัม และ 3.กองทุนเปิดซีไอเอ็มบีพรินซิเพิล เดลี่ อินคัม 
ทั้งสามกองทุนประกาศปิดสมุดทะเบียนกองทุนในวันที่ 28 ธ.ค. 2555 โดยจะจ่ายเงินปันผลให้แก่ผู้ถือหน่วยลงทุน Class D ในวันที่ 4 ม.ค. และ Class R จะรับซื้อคืนหน่วยลงทุนอัตโนมัติในวันที่ 2 ม.ค. 
“สำหรับกองทุนในกลุ่มซีไอเอ็มบีพรินซิเพิล อินคัม (iFUND Series) เราตั้งใจจะจ่ายผลตอบแทนคืนให้กับนักลงทุนเป็นรายไตรมาส นอกจากนี้ คาดว่ากองทุนเปิดซีไอเอ็มบีพรินซิเพิล โกลด์ อินคัม และกองทุนเปิดซีไอเอ็มบีพรินซิเพิล คอร์ ฟิกซ์ อินคัม ที่เปิดซื้อขายในช่วงปลายปี 2555 จะสามารถรับซื้อคืนหน่วยลงทุนอัตโนมัติได้ในปีนี้” นายเจิดพันธุ์ กล่าว
กองทุนเปิดซีไอเอ็มบีพรินซิเพิล พร็อพเพอร์ตี้ อินคัม จ่ายเงินปันผลครั้งที่ 3 ในอัตรา 0.205 บาทต่อหน่วยลงทุน โดยผลการดำเนินงานตั้งแต่ต้นปีอยู่ที่ 28.61%
กองทุนเปิดซีไอเอ็มบีพรินซิเพิล ดิวิเดนด์ อินคัม จ่ายเงินปันผลครั้งที่ 2 ในอัตรา 0.30 บาทต่อหน่วยลงทุน โดยที่ผลการดำเนินงานตั้งแต่จัดตั้งกองทุนในเดือน พ.ค. 2555 อยู่ที่ 33.48% 
กองทุนเปิดซีไอเอ็มบีพรินซิเพิล เดลี่ อินคัม จ่ายเงินปันผลครั้งแรก ในอัตรา 0.065 บาทต่อหน่วยลงทุน คิดเป็นอัตราผลตอบแทนประมาณ 2.5% ต่อปี หากลงทุนตั้งแต่ต้นไตรมาส 4 ปี 2555